[image: image1.png]



FYLKESMANNEN I SOGN OG FJORDANE

Fylkesmannen i Sogn og Fjordane

Side 3




Vik kommune

P.boks 234

6891 VIK I SOGN

	2002/05342-2/434.11/HM/A
	27.08.2002



Fellingsløyve på skadegjerande jerv i Vik kommune 

Vi viser til søknad frå Vik Beitelag v/Lars Voll 26.08.2002 om fellingsløyve på jerv.

Statens Naturoppsyn (SNO) har 20.08.02 undersøkt 7 kadaver av sau i området ved Muravatnet i Vik kommune. Av desse var 5 dokumentert/truleg drepne av jerv og 2 usikre. Det er i tida før og etterpå funne ytterlegare 13 kadaver i same området og alt tyder på at det er jerv som er skadegjerar for det meste. Det er totalt funne om lag 20 kadaver ved Muravatnet.

Dette er dei første jerveskadane i Vik kommune på lang tid og vi må attende til 80-talet for å  finne skadar i denne delen av fylket. Fjellområda på begge sider av RV 13 over Vikafjellet er viktige beiteområde for sau både for Sogn og Fjordane og for Hordaland. Totalt vart det i fjor sleppt 16412 sau/lam på beite i Vik kommune. Berre tilfeldige observasjonar av jerv ligg føre frå dette området dei seinare åra. 

Direktoratet for naturforvaltning har i brev 31.05.2002 gjeve fylkesmennene i Sør-Noreg mynde til å iverksetje fellingsløyve på 2 jerv i 2002, i tillegg til 2 jerveløyve i Dovre og Lesja kommunar. Dette er to færre enn i 2001. 

I høve til beitesesongen 2001 har situasjonen for jervebestanden endra seg ein del. Kjerneområdet for jerv i Dovre-Snøhetta området vart oppheva 01.04.02. Jerven hadde her eit sterkt vern, mens terskelen for å gje fellingsløyve utanfor kjerneområdet var låg. Slik situasjonen er no skal jervebestanden i Sør-Noreg forvaltast som ein bestand og dette inneber at terskelen for å gje fellingsløyve t.d. i vårt fylke vil liggje noko høgare enn før. I tillegg var avgangen av jerv i Sør-Noreg stor sist sesong med 22 jerv, herav minimum 13 tisper. I St. prp. nr 1 (2001-2002) er målet for tal ynglingar i Sør-Noreg 10-15.  Dette er ikkje nådd i år med berre 3-4 dokumenterte ynglingar. M.a. ut i frå dette meiner DN at det bør visast varsemd med uttak av jerv i næraste framtid.

Målet med skadefelling er ikkje å regulere ein rovviltbestand, men å forhindre ytterlegare tap av bufe. Det vert understreka at andre førebyggjande tiltak i størst mogleg grad skal prøvast ut før fellingsløyve blir gjeve. Sjølv om kjerneområdet er oppheva vil det framleis vere aktuelt og naudsynt å gjennomføre ei differensiert forvaltning av jervebestanden. Slik sett har difor ikkje rammetilhøva endra seg vesentleg for forvaltninga av jerv i Sogn og Fjordane. Her skal det framleis ikkje vere ynglande bestandar av jerv, men det vert samstundes presisert at fylka i Sør-Noreg må ta sin del av ansvaret for å oppfylle målet om 10-15 ynglingar. Eit viktig mål må etter vår meining vere at utvekslinga av jerv mellom Sør og Nord-Noreg held fram og vert betra. I denne samanheng vert vårt fylke perifert. 

Tapa i området er store med nærare 20 kadaver funne til no. Fylkesmannen legg i denne saka vekt på stort skadepotensiale framover. I tillegg er skadane i eit heilt nytt skadeområde rimeleg langt vest i fylket og langt frå det som kan karakteriserast som ”kjerneområde” for jerv i Sør-Noreg. 

Røynsler over fleire år vise at det sjeldan har lukkast å ta ut skadegjerande jerv. Samstundes er det i slutten av august og førstninga av september at dei største tapa brukar oppstå. Vi vil i tillegg sterkt oppmode om tidleg nedsanking, dersom skadane held fram og det ikkje vert teke ut jerv. Dette både for å redusere tapa og for å spare sauene for unødig liding. 
Det er høve til å få eit tilskot på kr 5,- pr vinterfora sau pr dag det blir sanka ned tidlegare enn normal sankedato for området. I tillegg er det og i tida framover betre slakteprisar enn under hovedsanken.

Søknad om fellingsløyve på jerv vert handsama etter Forskrift om forvaltning av bjørn, jerv, ulv, og gaupe, fastsett ved kgl.res. 30.06.2000. Vi viser og til brev frå DN 31.05.2002.

På bakgrunn av dokumentert skade på sau ved Muravatnet på Vikafjellet og stort skadepotensiale, gjev fylkesmannen løyve til felling av 1 jerv på Vikafjellet i Vik kommune. 

Fellingsområdet er avgrensa slik: Rv 13 Vikafjellet frå fylkesgrensa til Hordaland og til nordsida av  Skjelingavatnet, vidare Siskaret mot Dale, austover mot Vik til Fresvikbreen, søraustover  langs breen til grensa mot Aurland kommune, vidare sørover langs grensa Vik – Aurland til fylkesgrensa mot Hordaland og tilbake til RV 13 Vikafjellet.  

Følgjande vilkår er knytt til fellingsløyvet:

1. Vik kommune administrerer fellingsforsøket. Vik beitelag melder frå til Vik kommune om  kva for personar som tek del i jakta. Kommunen melder vidare denne lista til lensmann og fylkesmannen, inkludert namn på jaktleiar for jaktlag. Dette må skje før jakta startar. Berre jegerar som er godkjent av kommunen kan delta i fellingsforsøket. Jaktlaget/jaktlaga må ikkje vere større enn at det er sikra kommunikasjon mellom jegerane og jaktlag for å unngå at fleire dyr vert felt. 

2. Alle oppnemnde jegerar skal vere kjent med innhaldet i dette brevet og vedlagde brev  av 31.05.2002 frå Direktoratet for naturforvaltning.

3. Fellingsløyvet gjeld for tidsrommet frå 27.08.2002 kl. 14.00 til 10.09.2002 kl. 20.00.


4.   Ved felling av jerv skal det nyttast våpen- og ammunisjon godkjent for storviltjakt, jf forskrift av 22. mars 2002 om utøving av jakt og fangst. Bruk av hagle er tillate ved felling av jerv.

5.  Felling av jerv skal straks meldast til kommunen, fylkesmannen og DN. Meldinga skal innehalde opplysningar om tid og stad for fellinga. Fellingsstaden skal kunne påvisast. Tlf. fylkesmann Sogn og Fjordane; 57 65 51 42 / 57 65 50 00 / utanom ordinær kontortid; 57 65 35 10. 

7.  Dersom jerv vert såra under forsøk på felling, pliktar jegeren utan opphald å melde frå til fylkesmannen, kommunen, næraste politimynde og Statens Naturoppsyn (regionkontor tlf. 53 66 51 75 / 94 73 18 92). Generelt for ettersøk av jerv gjeld punkta i forvaltningsforskrifta § 6.

8. Jerv som blir felt er Viltfondet sin eigedom. Ingen kan difor på nokon måte gjere seg nytte  av jerven utan etter samtykke med DN. Felt dyr skal så raskt som mogleg bringast til Norsk  Institutt for Naturforskning (NINA), Tungasletta 2, 7485 Trondheim. 

9. Med heimel i viltlova § 52, siste ledd, gjev DN løyve til bruk av laus hund under forsøk på felling. Dersom dette vert vurdert må naudsynt løyve etter bufelova hentast inn av jaktleiar.

Fellingsløyvet er gjeve med heimel i § 12 i viltlova og i § 3 i forskrift om forvaltning av bjørn, jerv, ulv og gaupe fastsett ved Kgl. Res. 30.06.2000. 

Dette vedtaket kan påklagast etter reglane i forvaltningslova innan tre veker. Ei eventuell klage skal rettast til DN, men sendast via fylkesmannen.

Med helsing

Nils Erling Yndesdal


Jofred Takle

fylkesmiljøvernsjef


seksjonsleiar

Sakshandsamar: 1.konsulent Hermund Mjelstad, tlf. 57 65 51 42

Kopi:
Lensmannen i Vik, 6893 Vik



Vik beitelag, v/Lars Voll, 6893 Vik



Direktoratet for naturforvaltning, Tungasletta 2, 7485 Trondheim



Fylkesmannen i Hordaland, miljøvernavd. pb 7310, 5020 Bergen



SNO v/Sverre Tveiten, 5784 Øvre Eidfjord



Rovviltutvalet v/Kirsti Timenes Bell, 6978 Viksdalen



Naturvernforbundet i Sogn og Fjordane, pb 470, 6853 Sogndal



land, ojf, hm, jt, ney, fmla v/bhh

